As **Estrófades** (en grego *Στροφάδια*; en latín *Strophades*; tamén *illas Stamfani*; *Strivali*) son un grupo de dúas pequenas illas de Grecia nas illas Xónicas. Están situadas a uns 44 km ao sur-sueste da illa de Zante. Administrativamente forman parte do municipio de Zante.

A illa máis grande, **Stamfani**, está habitada por unha soa persoa, un monxe que vive na única edificación da illa, un impresionante monasterio antigo. A illa máis pequena chámase **Arpía**. Ningunha das dúas illas, moi rochosas, ten moita vexetación. As illas son propiedade da Igrexa Ortodoxa Grega, que prohibiu a caza. Hai unha gran presenza de aves, entre as que se pode atopar a Pardela cincenta (*Calonectris diomedea*) e paseriformes migratorias. Tamén hai unha gran migración primaveral de rulas (*Streptopelia turtur*).

As Estrófades na cultura
------------------------

As illas Estrófades identificábanse co lugar onde habitaban as harpías. Virxilio afirma que as harpías conduciron os troianos desde as Estrófades (*Eneida* III, 209 ss). As illas tamén se mencionan na *Divina Comedia* e aparecen no capítulo 10 do *Quinto libro* de *Gargantua e Pantagruel* de Rabelais.

> 
> 
> "*As costas das Estrófades acóllenme as primeiras salvado das augas* [fala Eneas]. *Álzanse as Estrófades co seu nome grego, illas do gran Xonio, que a sinistra Celeno e as outras Harpías habitan logo que a casa de Fineo se lles pechou e por medo deixaron as mesas de antes*".
> (Virxilio: *Eneida* III, 209-213)
> 

De acordo coa lenda, o nome das illas, que quere dicir "illas do retorno", fai referencia a Zetes e Calais, fillos de Bóreas, que viaxaron cos Argonautas. Zetes e Calais libraron a Fineo das harpías: lograron facer fuxir aos monstros pero non os mataron a petición da deusa do arco da vella, Iris, que lles prometeu que as harpías non volverían molestar a Fineo. As harpías foron «devoltas» ás Estrófades por Iris cando querían volver perseguir as criaturas.

> 
> 
> "*A outra* [harpía]*, chamada Ocípote ou Ocítoe, fuxindo... chegou ás illas Equínades, que agora, por ela, se denominan Estrófades, pois cando alí se deu volta, achándose sobre a súa costa, caeu agotada xunto ó seu perseguidor. Non obstante, Apolonio, nas 'Argonáuticas', di que foron perseguidas ata as illas Estrófades e que non sufriron mal ningún, por ter prestado xuramento de que non molestarían no sucesivo a Fineo*".
> (Pseudo-Apolodoro: *Biblioteca mitológica* I, 9, 21)
>

Notas
-----

1. ↑
2. ↑  "Copia arquivada". Arquivado dende o orixinal o 10 de marzo de 2014. Consultado o 28 de xaneiro de 2013.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Estrófades Modificar a ligazón no Wikidata*** |

### Bibliografía

* Grimal, Pierre (1981). *Diccionario de mitología griega y romana*. Paidós. ISBN 9788449324574.  *(en castelán)*
* Ovidio (2015 (reimpr. 2017)). *Metamorfosis. Tradución de Antonio Ramírez de Verger*. Alianza Editorial. ISBN 9788420697208.  *(en castelán)*
* Pseudo-Apolodoro (2016). *Biblioteca mitológica*. Alianza Editorial. ISBN 9788491044277.  *(en castelán)*
* Virxilio (1986). *Eneida*. Alianza Editorial. ISBN 8420601942.  *(en castelán)*

### Outros artigos

* Outras illas gregas

### Ligazóns externas

* Important Bird areas of Greece *(en inglés)*


|  |  |
| --- | --- |
| Control de autoridades | 
* Wd: Q2165273
* CDDA: GR2210004
* GeoNames: 253117
* GND: 4823181-2
* Natura 2000: GR2210004
* Pleiades: 142847211

 |

Coordenadas: 37°15′N 21°00′L﻿ / ﻿37.250, -21.000